b'\n_START_ARTICLE_\nTupaje\n_START_SECTION_\nOpis\n_START_PARAGRAPH_\nV splo\xc5\xa1nem so to majhni sesalci s podolgovatim telesom in dolgim, ko\xc5\xa1atim repom brez posebnih specializacij v telesni zgradbi. Natan\xc4\x8dna zgradba je odvisna od na\xc4\x8dina \xc5\xbeivljenja: tupaje, ki \xc5\xbeivijo izklju\xc4\x8dno na tleh so denimo ve\xc4\x8dje in te\xc5\xbeje ter imajo kraj\xc5\xa1i rep, tiste bolj drevesne pa kraj\xc5\xa1o lobanjo z bolj naprej obrnjenimi o\xc4\x8dmi, kar omogo\xc4\x8da prostorski vid. Pri tem nobena vrsta ne \xc5\xbeivi izklju\xc4\x8dno na drevesih. Zobje so ostri in prilagojeni za \xc5\xbeu\xc5\xbekojedi na\xc4\x8din prehranjevanja, podo\xc4\x8dnika sta proporcionalno majhna._NEWLINE_So prete\xc5\xbeno dnevno aktivne \xc5\xbeivali, razen pahlja\xc4\x8dastorepe tupaje, ki ima tudi \xc5\xa1tevilne druge posebnosti. V naravi tvorijo manj\xc5\xa1a dru\xc5\xbeinska krdela, ki ozna\xc4\x8dujejo in branijo svoj teritorij. Njihova posebnost je, da za predstavnike vi\xc5\xa1jih sesalcev zelo skopo skrbijo za zarod. Mladi\xc4\x8di se izle\xc5\xbeejo goli in nebogljeni, mati pa jih obiskuje v gnezdu, ki ga naredi v drevesnem duplu, le enkrat na dva dni po 10 minut ali manj, da jih podoji. Spolno dozorijo pri 4 mesecih starosti.\n_START_SECTION_\nRaz\xc5\xa1irjenost\n_START_PARAGRAPH_\n\xc5\xbdivijo v tropskih gozdovih Ju\xc5\xbene in Jugovzhodne Azije od Indije do Filipinov, najve\xc4\x8djo pestrost pa dosegajo na Borneu, kjer so se verjetno razvile. Zaradi hitrega \xc5\xbeivljenjskega kroga ve\xc4\x8dinoma niso posebej ogro\xc5\xbeene. Na rde\xc4\x8dem seznamu IUCN ogro\xc5\xbeenih vrst sta le nikobarska tupaja, ki je endemit Nikobarskih otokov z zelo omejenim obmo\xc4\x8djem raz\xc5\xa1irjenosti, in vrsta Tupaia chrysogaster iz istega rodu, ki prav tako \xc5\xbeivi le na treh majhnih otokih zahodno od Sumatre.\n_START_SECTION_\nTaksonomija\n_START_PARAGRAPH_\nPrvi Zahodnjak, ki je opisal tupaje, jih je poimenoval\xc2\xa0\xc2\xbbdrevesne rovke\xc2\xab\xc2\xa0(angle\xc5\xa1ko tree shrews), kar je \xc5\xa1e danes raz\xc5\xa1irjeno poimenovanje v angle\xc5\xa1ko govore\xc4\x8dih de\xc5\xbeelah, \xc4\x8deprav rovkam niso sorodne ali zelo podobne, niti niso drevesne \xc5\xbeivali. Sprva so jih res uvr\xc5\xa1\xc4\x8dali z rovkami med \xc5\xbeu\xc5\xbekojede, a so jih kasneje zaradi nekaterih podobnosti v notranji telesni zgradbi (predvsem mo\xc5\xbegan) preklasificirali celo med prvake. Kasneje je filogenetska analiza pokazala, da tvorijo samostojno skupino (klad) na ravni reda, ki naj bi predstavljala sestrsko skupino glodavcem in lagomorfom. Kljub temu natan\xc4\x8dno sorodstveno razmerje med tupajami, glodavci/lagomorfi in prvaki \xc5\xa1e ni zanesljivo opredeljeno._NEWLINE_Med tupaje uvr\xc5\xa1\xc4\x8damo 20 trenutno znanih vrst, zdru\xc5\xbeenih v dve dru\xc5\xbeini: Tupaiidae (19 vrst) in Ptilocercidae (1 vrsta). V slednjo uvr\xc5\xa1\xc4\x8damo pahlja\xc4\x8dastorepo tupajo.'